Vodja
Vodja on küla Järva maakonnas Järva vallas. Enne Eesti omavalitsuste haldusreformi 2017. aastal kuulus küla Kareda valda. Osa Eesti Vabadussõja järel Vodja mõisa südamest välja mõõdetud asunikutaludest ning kunagine Vodja raudteejaama hoone asuvad nüüdsel ajal Paide linna piires. Pärisorjuse kaotamise eel asus küla Vodja mõisa maadel; küla lähistel on Vodja soo, mõisa lähistelt voolab läbi Vodja jõgi. Vodja mõisa peahoones tegutseb alates 2005. aasta septembrist Rocca al Mare Kooli Vodja Individuaalõppekeskus. Mõisa peahoones paiknes kool ka varem. Aastatel 1849–1958 tegutses asulas ka Vodja algkool, mis paiknes eraldi koolimajaks ehitatud hoones. Küla territooriumil asus Kuhjavere kõrts, mille asupaika märgib mälestuskivi.